title: Regolament ta' Implimentazzjoni tal-Kummissjoni (UE) 2016/1157 tal-11 ta' Lulju 2016 li jemenda r-Regolament ta' Implimentazzjoni (UE) Nru 964/2014 fir-rigward ta' termini u kundizzjonijiet standard għal strumenti finanzjarji għal faċilità ta' koinvestiment u għal fond għall-iżvilupp urban

text:
                  16.7.2016

                  MT

                  Il-Ġurnal Uffiċjali tal-Unjoni Ewropea

                  L 192/1

            REGOLAMENT TA' IMPLIMENTAZZJONI TAL-KUMMISSJONI (UE) 2016/1157
      tal-11 ta' Lulju 2016
      li jemenda r-Regolament ta' Implimentazzjoni (UE) Nru 964/2014 fir-rigward ta' termini u kundizzjonijiet standard għal strumenti finanzjarji għal faċilità ta' koinvestiment u għal fond għall-iżvilupp urban
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari l-Artikolu 38(3) tiegħu,
      Billi:

                  (1)

                  Sabiex jiġi ffaċilitat l-użu ta' strumenti finanzjarji li huma stabbiliti fuq livell nazzjonali, reġjonali, transnazzjonali jew transfruntier u ġestiti minn jew taħt ir-responsabbiltà tal-awtorità ta' ġestjoni skont l-Artikolu 38(3)(a) tar-Regolament (UE) Nru 1303/2013, ir-Regolament ta' Implimentazzjoni tal-Kummissjoni (UE) Nru 964/2014 (2) stabbilixxa regoli dwar termini u kundizzjonijiet standard għal tliet strumenti finanzjarji: self għall-kondiviżjoni tar-riskju tal-portafoll, garanzija tal-portafoll b'limitu massimu u self għar-rinnovazzjoni.

                  (2)

                  Biex jiġi ffaċilitat iktar l-għoti ta' Fondi Strutturali u ta' Investiment Ewropej lir-riċevituri finali jeħtieġ li jiġu previsti regoli dwar termini u kundizzjonijiet standard għal żewġ strumenti finanzjarji oħra: Faċilità ta' Koinvestiment u Fond għall-Iżvilupp Urban.

                  (3)

                  Faċilità ta' Koinvestiment hi strument finanzjarju adegwat biex jappoġġja l-iżvilupp tal-intrapriżi, ta' intrapriżi żgħar u ta' daqs medju (SMEs) fi stadji differenti ta' żvilupp. Il-Faċilitajiet ta' Koinvestiment għandhom jiżviluppaw is-suq lokali tal-ekwità u biex jiġu attirati iktar investimenti ta' ekwità f'SMEs permezz ta' approċċ ta' sħubija ma' investituri privati.

                  (4)

                  Fond għall-Iżvillup Urban huwa strument finanzjarju adegwat biex tiġi indirizzata l-konċentrazzjoni għolja ta' problemi ekonomiċi, ambjentali u soċjali f'żoni urbani li jinsabu f'żoni megħjuna identifikati f'mappa tal-għajnuna reġjonali skont l-Artikoli 107(3)(a) u (c) tat-Trattat. Fondi għall-Iżvillup Urban għandhom jintużaw biex jimmobilizzaw koinvestiment minn investituri privati biex jappoġġaw l-implimentazzjoni ta' proġetti tal-iżvilupp urban u għandhom jimmiraw li jindirizzaw fallimenti tas-suq billi jappoġġaw strateġiji għall-iżvilupp urban sostenibbli fejn hemm disponibbiltà limitata ta' finanzjament jew interess relattivament baxx tal-investituri biex jappoġġaw proġetti tal-iżvilupp urban.

                  (5)

                  Għaldaqstant, ir-Regolament ta' Implimentazzjoni (UE) Nru 964/2014 għandu jiġi emendat skont dan.

                  (6)

                  Il-miżuri stipulati f'dan ir-Regolament huma skont l-opinjoni tal-Kumitat ta' Koordinament għall-Fondi Ewropej Strutturali u ta' Investiment,

            ADOTTAT DAN IR-REGOLAMENT:
      Artikolu 1
      Ir-Regolament ta' Implimentazzjoni (UE) Nru 964/2014 jiġi emendat kif ġej:

                  (1)

                  L-Artikolu 1 jinbidel b'dan li ġej:
                  “Artikolu 1
                  Suġġett
                  Dan ir-Regolament jistabbilixxi regoli dwar termini u kundizzjonijiet standard għall-istrumenti finanzjarji li ġejjin:

                              (a)

                              self għall-kondiviżjoni tar-riskju tal-portafoll (“self RS”);

                              (b)

                              garanzija tal-limitu tal-portafoll;

                              (c)

                              self għar-rinnovazzjoni;

                              (d)

                              faċilità ta' koinvestiment;

                              (e)

                              Fond għall-Iżvilupp Urban.”;

                  (2)

                  fl-Artikolu 3, it-titolu huwa mibdul b'dan li ġej:
                  “Artikolu 3
                  Għotjiet taħt termini u kundizzjonijiet standard”;

                  (3)

                  għandhom jiddaħħlu l-Artikoli 8a u 8b li ġejjin:
                  “Artikolu 8a
                  Faċilità ta' Koinvestiment
                  1.   Il-Faċilità ta' Koinvestiment għandha tieħu l-forma ta' fond ta' ekwità mmaniġġat minn intermedjarju finanzjarju li jinvesti kontribuzzjonijiet mill-programm tal-Fondi Strutturali u ta' Investiment Ewropej (FSIE) f'intrapriżi żgħar u ta' daqs medju (SMEs). Il-Faċilità ta' Koinvestiment għandha tattira investimenti addizzjonali f'SMEs permezz ta' approċċ ta' sħubija ma' koinvestituri privati fuq bażi ta' ftehim bi ftehim.
                  2.   Il-Faċilità ta' Koinvestiment għandha tikkonforma mat-termini u l-kundizzjonijiet stabbiliti fl-Anness V.
                  Artikolu 8b
                  Fond għall-Iżvilupp Urban
                  1.   Il-Fond għall-Iżvilupp Urban għandu jieħu l-forma ta' fond ta' self u għandu jiġi stabbilit u ġestit minn intermedjarju finanzjarju b'kontribuzzjonijiet mill-programm tal-FSIE u mobilizzazzjoni ta' kofinanzjament ta' mill-inqas 30 % mill-intermedjarju finanzjarju u l-koinvestituri. Il-Fond għall-Iżvilupp Urban għandu jiffinanzja u jappoġġa l-implimentazzjoni ta' proġetti tal-iżvilupp urban f'żoni megħjuna li huma magħżula fil-mappa ta' għajnuna reġjonali għall-perjodu mill-1 ta' Lulju 2014 sal-31 ta' Diċembru 2020 b'konformità mal-punti (a) u (c) tal-Artikolu 107(3) tat-Trattat, kif ukoll jimmobilizza koinvestiment minn sorsi privati.
                  2.   Il-Fond għall-Iżvilupp Urban għandu jikkonforma mat-termini u l-kundizzjonijiet stabbiliti fl-Anness VI.”;

                  (4)

                  L-Annessi V u VI għandhom jiżdiedu kif stabbiliti fl-Anness ta' dan ir-Regolament.

            Artikolu 2
      Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-11 ta' Lulju 2016.

               Għall-Kummissjoni

               Il-President

            Jean-Claude JUNCKER

         (1)  ĠU L 347, 20.12.2013, p. 320.

         (2)  Ir-Regolament ta' Implimentazzjoni tal-Kummissjoni (UE) Nru 964/2014 tal-11 ta' Settembru 2014 li jistabbilixxi r-regoli għall-applikazzjoni tar-Regolament (UE) Nru 1303/2013 tal-Parlament Ewropew u tal-Kunsill fir-rigward ta' termini u kundizzjonijiet standard għal strumenti finanzjarji (ĠU L 271, 12.9.2014, p. 16).

         ANNESS
         “
               ANNESS V

                  FAĊILITÀ TA' KOINVESTIMENT

                  Rappreżentazzjoni skematika tal-Prinċipju tal-Faċilità ta' Koinvestiment

                  It-termini u l-kundizzjonijiet tal-Faċilità ta' Koinvestiment

                              L-istruttura tal-istrument finanzjarju

                           Il-Faċilità ta' Koinvestiment għandha tinvesti fl-ekwità ta' SMEs b'kontribuzzjonijiet tal-programm tal-FSIE, ir-riżorsi proprji tal-intermedjarju finanzjarju u tal-koinvestituri privati.
                           L-intermedjarju finanzjarju għandu jkun entità privata li tieħu d-deċiżjonijiet kollha dwar l-investiment u ċ-ċessjoni bid-diliġenza ta' maniġer professjonali ta' rieda tajba. L-intermedjarju finanzjarju għandu jkun ekonomikament u legalment indipendenti mill-awtorità ta' ġestjoni u mill-fond ta' fondi.
                           Il-koinvestituri privati għandhom ikunu korpi privati u għandhom ikunu legalment indipendenti mill-intermedjarju finanzjarju.
                           Il-Faċilità ta' Koinvestiment għandha tkun disponibbli fil-qafas ta' operazzjoni li hija parti mill-assi prijoritarju definit fil-programm iffinanzjat mill-Fondi SIE u speċifikat fil-kuntest tal-valutazzjoni ex ante meħtieġa skont l-Artikolu 37 tar-Regolament (UE) Nru 1303/2013.

                              L-għanijiet tal-istrument

                           L-għanijiet tal-istrument għandhom ikunu li:

                                       (1)

                                       Jinvesti fl-SMEs fl-istadju tal-ħolqien, tal-bidu, u tal-espansjoni, jew għat-twettiq ta' proġetti ġodda, il-penetrazzjoni ta' swieq ġodda jew żviluppi ġodda minn impriżi eżistenti permezz ta' ftehimiet ta' koinvestiment (approċċ ta' sħubija) ma' koinvestituri fuq bażi ta' ftehim bi ftehim. Dawn l-investimenti għandhom isiru fl-ambitu tar-Regolament tal-Kummissjoni (UE) Nru 651/2014 (*).

                                       (2)

                                       Jipprovdi iktar kapital biex jiżdiedu l-volumi ta' investiment għall-SMEs.

                                 L-għanijiet huma marbuta mal-kundizzjonijiet li ġejjin.
                           Il-kontribuzzjoni tal-programm tal-FSIE lill-Faċilità ta' Koinvestiment ma toħnoqx il-finanzjament disponibbli minn investituri privati jew investituri pubbliċi oħra.
                           L-ammont u r-rati tal-Faċilità ta' Koinvestiment jiġu stabbiliti biex jagħlqu d-distakk ta' ekwità identifikat fil-valutazzjoni ex ante tal-istrument finanzjarju skont l-Artikolu 37 tar-Regolament (UE) Nru 1303/2013.
                           Il-programm tal-FSIE jipprovdi finanzjament lill-Faċilità ta' Koinvestiment biex jibni portafoll ta' investimenti fl-SMEs. Il-Faċilità ta' Koinvestiment għandha tipparteċipa mal-intermedjarju finanzjarju u mal-koinvestituri fuq bażi ta' ftehim bi ftehim.
                           Fil-każ ta' struttura ta' fond ta' fondi, il-fond ta' fondi għandu jittrasferixxi l-kontribuzzjoni mill-programm tal-FSIE għall-intermedjarju finanzjarju responsabbli mill-Faċilità ta' Koinvestiment.
                           Minbarra l-kontribuzzjoni tal-programm tal-FSIE, il-fond ta' fondi jista' jipprovdi r-riżorsi proprji tiegħu. Ir-regoli dwar l-għajnuna mill-Istat japplikaw fejn ir-riżorsi pprovduti mill-fond ta' fondi huma riżorsi tal-Istat. Meta r-riżorsi tal-fond ta' fondi jkunu kombinati ma' riżorsi tal-Istat oħra japplika wkoll l-Artikolu 21 tar-Regolament (UE) Nru 651/2014.

                              L-implikazzjoni tal-għajnuna mill-Istat

                           L-investiment tal-Faċilità ta' Koinvestiment għandu jiġi implimentat bħala strument li jinvolvi għajnuna mill-Istat. Għandu jitqies kompatibbli mas-suq intern mingħajr notifika ad hoc, sakemm il-kundizzjonijiet għall-kompatibilità taħt l-Artikolu 21 tar-Regolament (UE) Nru 651/2014 huma ssodisfati.
                           Il-preżenza tal-għajnuna mill-Istat għandha tiġi vvalutata fil-livelli tal-fond ta' fondi, l-intermedjarju finanzjarju, l-investituri privati u r-riċevituri finali.
                           B'mod partikolari, fuq bażi ta' ftehim bi ftehim ir-rata ta' parteċipazzjoni privata aggregata fil-livell tal-SME għandha tilħaq tal-inqas dawn il-limiti:

                                       (a)

                                       10 % għal finanzjament ta' riskju pprovdut lill-impriżi eliġibbli qabel l-ewwel bejgħ kummerċjali fuq kwalunkwe suq;

                                       (b)

                                       40 % għal finanzjament ta' riskju pprovdut lill-impriżi eliġibbli li joperaw fi kwalunkwe suq għal inqas minn seba' snin wara l-ewwel bejgħ kummerċjali tagħhom;

                                       (c)

                                       60 % għal finanzjament ta' riskju pprovdut lill-impriżi eliġibbli li jirrikjedu investiment ta' finanzjament ta' riskju inizjali li, abbażi ta' pjan ta' negozju ppreparat bil-ħsieb li jidħlu f'suq ġdid ta' prodott jew ġeografiku, hu ogħla minn 50 % tal-fatturat annwali medju tagħhom fil-ħames snin preċedenti, jew għal investimenti ta' segwitu f'impriżi eliġibbli wara l-perjodu ta' seba' snin tal-ewwel bejgħ kummerċjali tagħhom.

                                 Il-parteċipazzjoni privata hawnhekk hi meqjusa bħala investimenti magħmula minn korpi privati.
                           Għall-finijiet tal-Faċilità ta' Koinvestiment hi permessa għajnuna fil-livell tar-riċevituri finali jekk:

                                       (a)

                                       hemm għajnuna permessa lil koinvestituri privati;

                                       (b)

                                       l-intermedjarju finanzjarju hu mmaniġġat fuq bażi kummerċjali u d-deċiżjonijiet finanzjarji tiegħu huma indipendenti u mmexxijin mill-profitt;

                                       (c)

                                       il-limitu massimu ta' parteċipazzjoni privata kif stipulat fl-Artikolu 21(10) tar-Regolament (UE) Nru 651/2014 hu ssodisfat.

                                 L-ispejjeż assoċjati mal-iżvilupp tal-proġetti ta' investiment, għad-diliġenza dovuta u għall-akkumpanjament tar-riċevituri finali għandhom ikunu koperti mill-ispejjeż u t-tariffi maniġerjali tal-intermedjarju finanzjarju li jimmaniġġa l-Faċilità ta' Koinvestiment.
                           L-attivitajiet appoġġati mill-FAEŻR huma suġġetti għal regoli dwar l-għajnuna mill-Istat ġenerali.

                              Il-politika ta' investiment

                           (a)   Żborż mill-awtorità ta' ġestjoni jew mill-fond ta' fondi lill-Faċilità ta' Koinvestiment

                           Wara l-iffirmar ta' ftehim ta' finanzjament bejn l-awtorità ta' ġestjoni jew il-fond ta' fondi u l-intermedjarju finanzjarju, l-awtorità ta' ġestjoni jew il-fond ta' fondi rilevanti għandhom jittrasferixxu l-kontribuzzjonijiet mill-programm lill-Faċilità ta' Koinvestiment. L-ammont tat-trasferiment għandu jkopri l-bżonnijiet f'termini ta' investimenti u spejjeż u tariffi ta' ġestjoni. It-trasferiment għandu jsir f'porzjonijiet.
                           Il-volum ta' investiment immirat għandu jiġi kkonfermat fil-valutazzjoni ex ante mwettqa skont l-Artikolu 37 tar-Regolament (UE) Nru 1303/2013.
                           Il-politika ta' investiment tal-Faċilità ta' Koinvestiment għandha tinkludi strateġija ta' ħruġ ċara. Din l-istrateġija għandha tiġi deskritta fil-ftehim ta' finanzjament.
                           (b)   Żborżi mill-Faċilità ta' Koinvestiment lill-SMEs eliġibbli

                           Il-Faċilità ta' Koinvestiment għandha tikkoinvesti, f'perjodu ta' żmien limitat determinat minn qabel, mal-intermedjarju finanzjarju u mal-investituri privati oħrajn.
                           Abbażi ta' ftehim bi ftehim, l-intermedjarju finanzjarju magħżul għandu jikseb aktar finanzjament mill-intermedjarju finanzjarju jew mill-mezz affiljat mal-intermedjarju finanzjarju ta' tal-inqas 1 % għall-finijiet tal-allinjament tal-imgħax; u mill-koinvestituri, jiġifieri l-investituri privati.
                           Id-deċiżjonijiet ta' investiment għandhom ikunu mmotivati mill-profitt. Sabiex jitqiesu bħala investiment immotivat mill-profitt għandhom jikkonformaw mal-kundizzjonijiet li ġejjin:

                                       (i)

                                       l-intermedjarju finanzjarju għandu jiġi stabbilit skont il-liġijiet applikabbli u għandu jsir proċess ta' diliġenza dovuta sabiex tiġi żgurata politika ta' investiment kummerċjalment soda, li tinkludi politika ta' diversifikazzjoni tar-riskju xierqa mmirata lejn il-kisba ta' vijabbiltà ekonomika u skala effiċjenti f'termini ta' daqs u kamp ta' applikazzjoni territorjali tal-portafoll ta' investimenti tiegħu;

                                       (ii)

                                       l-investiment f'SMEs eliġibbli hu bbażat fuq pjan tan-negozju vijabbli, li fih id-dettalji tal-prodott, tal-bejgħ u l-iżvilupp tal-profitabilità, li jistabbilixxi l-vijabbiltà ex ante tal-investiment;

                                       (iii)

                                       teżisti strateġija ċara u realistika ta' ħruġ għal kull investiment.

                                 L-Intermedjarju finanzjarju għandu jimplimenta politika ta' investiment konsistenti li tikkonforma mal-istandards industrijali applikabbli u li tirrifletti l-interessi finanzjarji u l-objettivi ta' politika tal-awtorità ta' ġestjoni.
                           (c)   Żborżi mill-Koinvestituri lill-SMEs eliġibbli

                           L-intermedjarju finanzjarju għandu jidentifika, jiskrinja u jivvaluta koinvestimenti potenzjali f'riċevituri finali kif ukoll kwalunkwe koinvestitur. L-intermedjarju finanzjarju għandu jwettaq valutazzjoni ta' diliġenza dovuta fuq il-bażi ta' ftehim bi ftehim. Id-diliġenza dovuta għandha tevalwa aspetti ewlenin bħalma huma l-pjan ta' negozju, il-vijabbiltà tal-investiment u l-istrateġija ta' ħruġ. Il-pjan tan-negozju għandu jkun fih id-dettalji dwar il-prodott, il-bejgħ u l-iżvilupp tal-profitabilità.
                           Ir-rata ta' parteċipazzjoni privata ta' SMEs eliġibbli għandha tilħaq il-limitu minimu stabbilit fl-Artikolu 21 tar-Regolament (UE) Nru 651/2014.
                           Il-ftehim ta' koinvestiment bejn l-intermedjarju finanzjarju u l-koinvestituri għandu jistabbilixxi t-termini u l-kundizzjonijiet għall-investiment fir-riċevituri finali u għandu jikkonforma mal-Artikolu 1(3) tar-Regolament ta' Implimentazzjoni tal-Kummissjoni (UE) Nru 821/2014 (**), fejn dak l-Artikolu huwa applikabbli.

                              Il-kontribuzzjoni tal-Fond għall-istrument finanzjarju: l-ammont u r-rata (id-dettalji tal-prodott)

                           Il-Faċilità ta' Koinvestiment għandha tipprovdi kapital lill-SMEs mhux elenkati li jissodisfaw mill-inqas waħda mill-kundizzjonijiet li ġejjin:

                                       (a)

                                       l-SMEs ma jkunu qed joperaw fl-ebda suq;

                                       (b)

                                       l-SMEs ilhom joperaw f'xi suq għal inqas minn seba' snin wara l-ewwel bejgħ kummerċjali tagħhom;

                                       (c)

                                       l-SMEs jeħtieġu investiment ta' finanzjament ta' riskju inizjali li, abbażi ta' pjan tan-negozju mħejji minħabba d-dħul f'suq ġdid ta' prodotti jew ġeografiku, huwa ogħla minn 50 % tal-fatturat annwali medju tagħhom tal-ħames snin preċedenti;

                                       (d)

                                       l-SMEs jeħtieġu investimenti ta' segwitu f'intrapriżi eliġibbli, inkluż wara l-perjodu ta' seba' snin mill-ewwel bejgħ kummerċjali.

                                 L-ammont u r-rata ta' kofinanzjament għal kull tranżazzjoni għandhom jiġu stabbiliti bl-applikazzjoni tal-inqas il-fatturi li ġejjin:

                                       (a)

                                       id-daqs u l-fokus tal-Faċilità ta' Koinvestiment;

                                       (b)

                                       il-parteċipazzjoni tal-koinvestituri;

                                       (c)

                                       l-effett katalitiku mistenni tal-Faċilità ta' Koinvestiment; ir-rispett tal-limiti massimi stabbiliti fl-Artikolu 21(10) tar-Regolament (UE) Nru 651/2014.

                                 L-ammonti li jispiċċaw lura fil-Faċilità ta' Koinvestiment minn investimenti fil-perjodu ta' żmien għall-investimenti kif stabbilit fil-ftehim ta' finanzjament għandu jerġa' jintuża kif previst fl-Artikoli 44 u 45 tar-Regolament (UE) Nru 1303/2013.
                           Ir-remunerazzjoni preferenzjali ta' investituri privati mmirata biss lejn il-kondiviżjoni asimmetrika tal-profitti għandha tkun stabbilita f'konformità mal-Artikolu 44(1) tar-Regolament (UE) Nru 1303/2013 u l-Artikolu 21(13)(b) tar-Regolament (UE) Nru 651/2014.

                              Il-kontribuzzjoni tal-programm għall-istrument finanzjarju (attivitajiet)

                           Il-portafoll sottostanti tat-tranżazzjonijiet iffinanzjat permezz tal-Faċilità ta' Koinvestiment għandu jinkludi investimenti mogħtija għall-benefiċċju tar-riċevituri finali.
                           Il-kriterji ta' eliġibbiltà għall-inklużjoni fil-portafoll huma determinati skont il-liġi tal-Unjoni, il-programm tal-FSIE, ir-regoli nazzjonali ta' eliġibbiltà, u l-intermedjarju finanzjarju. L-intermedjarju finanzjarju għandu jkollu stima raġonevoli tal-profil tar-riskju tal-portafoll.
                           Il-koinvestiment għandu jsir f'riċevituri finali għall-perjodu meħtieġ qabel ħruġ skont il-politika ta' investiment.

                              Ir-responsabbiltà tal-awtorità ta' ġestjoni

                           Ir-responsabbiltà tal-awtorità ta' ġestjoni b'rabta mal-istrument finanzjarju għandha tkun kif stabbilit fl-Artikolu 6 tar-Regolament Delegat tal-Kummissjoni (UE) Nru 480/2014 (***).
                           Mal-likwidazzjoni tal-Faċilità ta' Koinvestiment, l-intermedjarju finanzjarju għandu jwettaq valutazzjoni fil-fond tar-riskju ta' talbiet mill-Faċilità ta' Koinvestiment u jiżgura li qed jinżammu somom adegwati f'kontijiet miżmuma minn terzi biex jiġu ssodisfati talbiet bħal dawn.

                              It-tul ta' żmien

                           Il-Faċilità ta' Koinvestiment għandha tul ta' żmien indikattiv ta' 10 snin u tista' tiġi estiża bil-kunsens tal-awtorità ta' ġestjoni.
                           Il-perjodu ta' investiment tal-istrument finanzjarju għandu jiġi stabbilit sabiex jiġi żgurat li l-kontribuzzjoni tal-programm kif imsemmi fl-Artikolu 42 tar-Regolament (UE) Nru 1303/2013 tintuża għal investimenti għal riċevituri finali sa mhux aktar tard mill-31 ta' Diċembru 2023.
                           L-investimenti li jsiru wara l-31 ta' Diċembru 2020 għandhom jiġu vvalutati għall-konformità mar-regoli dwar l-għajnuna mill-Istat li jidħlu fis-seħħ wara din id-data.

                              L-investiment u l-kondiviżjoni tar-riskju fil-livell tal-intermedjarju finanzjarju (l-allinjament tal-imgħax)

                           L-allinjament tal-imgħax bejn l-awtorità ta' ġestjoni u l-intermedjarju finanzjarju jinkiseb permezz ta':

                                       —

                                       Tariffi tal-prestazzjoni kif previst mill-Artikoli 12 u 13 tar-Regolament Delegat (UE) Nru 480/2014;

                                       —

                                       Ir-remunerazzjoni tal-intermedjarju finanzjarju li għandha tirrifletti r-remunerazzjoni tas-suq attwali f'sitwazzjonijiet simili, inkluż il-kumpens għal prestazzjoni, jekk ikun hemm;

                                       —

                                       Kofinanzjament mill-koinvestituri privati li għandu jkun fil-livell minimu skont l-Artikolu 21(10) tar-Regolament (UE) Nru 651/2014;

                                       —

                                       Kofinanzjament bir-riżorsi proprji mill-intermedjarju finanzjarju ta' minimu ta' 1 % għal kull negozju bl-istess kundizzjonijiet tal-Faċilità ta' Koinvestiment; koinvestiment addizzjonali mill-intermedjarju finanzjarju għandu jkun suġġett għall-istess kundizzjonijiet bħall-Faċilità ta' Koinvestiment;

                                       —

                                       Il-Kofinanzjament minn koinvestituri oħrajn għandu jsir b'termini u kundizzjonijiet identiċi bħal dawk applikabbli għall-Faċilità ta' Koinvestiment ħlief fejn il-valutazzjoni ex ante msemmija fl-Artikolu 37(2)(c) tar-Regolament (UE) Nru 1303/2013 toħroġ stima li se tkun stabbilita kondiviżjoni asimmetrika tal-profitti bejn l-investituri pubbliċi u dawk privati; dawn l-arranġamenti għandhom isiru skont l-Artikolu 21(13)(b) tar-Regolament (UE) Nru 651/2014;

                                       —

                                       L-intermedjarju finanzjarju ma għandux ikun involut f'attivitajiet ta' investiment taħt mezz ta' investiment ġdid li għandu fil-mira l-istess tip ta' riċevituri finali sa dak iż-żmien meta 75 % tal-impenni tal-Faċilità ta' Koinvestiment ikunu ġew investiti u l-25 % li jifdal ikunu impenjati li jiġu investiti, jew, it-tmiem tal-perjodu ta' investiment tal-Faċilità ta' Koinvestiment, jekk dan iseħħ qabel.

                                 Għandhom jiġu stipulati proċeduri mmirati sabiex jevitaw il-kunflitt ta' interess bejn l-intermedjarju finanzjarju, il-koinvestituri u d-destinatarji tal-investiment qabel ma jsir kwalunkwe investiment f'riċevitur finali milll-intermedjarju finanzjarju magħżul.

                              L-Intermedjarji Finanzjarji u l-Koinvestituri Eleġibbli

                           L-intermedjarju finanzjarju magħżul (maniġer ta' fond tal-Faċilità ta' Koinvestiment) għandu jkun korp privat stabbilit fil-livelli internazzjonali, nazzjonali jew reġjonali fl-Istati Membri. Korp bħal dan għandu jkun awtorizzat legalment biex jipprovdi ekwità lill-intrapriżi stabbiliti fl-Istati Membri, bħal istituzzjonijiet finanzjarji, jew kwalunkwe istituzzjoni oħra awtorizzata biex tipprovdi strumenti finanzjarji.
                           Il-korpi privati għandhom jitqiesu bħala entitajiet legali privati li huma proprjetà ta' investituri privati jew pubbliċi li qed jinvestu b'riskju tagħhom stess u mir-riżorsi tagħhom stess.
                           L-awtorità ta' ġestjoni u l-fond ta' fondi għandhom jikkonformaw mal-liġi tal-Unjoni meta jagħżlu l-intermedjarji finanzjarji. L-għażla ta' intermedjarji finanzjarji għandha tkun miftuħa, trasparenti u mhux diskriminatorja. L-għażla ta' intermedjarji finanzjarji għandha tistabbilixxi arranġamenti tal-kondiviżjoni tar-riskju xierqa f'każ ta' remunerazzjoni preferenzjali u tiddetermina kumpens għal prestazzjoni possibbli.
                           L-intermedjarju finanzjarju għandu jispeċifika, fil-kuntest tal-għażla tiegħu, il-kundizzjonijiet u l-kriterji għall-evalwazzjoni tal-koinvestituri. Dawn għandhom ikunu b'mod li jinftehmu u disponibbli għal koinvestituri potenzjali. L-intermedjarju finanzjarju għandu juri approċċ nondiskriminatorju biex isib u jinvesti ma' koinvestituri. L-evalwazzjoni ta' koinvestituri tista' ssir ex post. L-intermedjarji finanzjarji għandhom jiġu mmaniġġati fuq bażi kummerċjali. Dan ir-rekwiżit jitqies issodisfat jekk jiġu ssodisfati l-kundizzjonijiet stabbiliti fl-Artikolu 21(15) tar-Regolament (UE) Nru 651/2014.
                           Il-Faċilità ta' Koinvestiment għandha tfittex li timmobilizza Koinvestituri li jimplimentaw l-aħjar prattika. Il-koinvestituri għandhom ikunu investituri privati ta' terminu twil li jinvestu r-riżorsi proprji inklużi fondi kapitali ta' riskju, investituri informali, individwali b'valur nett għoli, intrapriżi fil-familja, jew kumpaniji li għandhom għarfien bi prova u kapaċità operazzjonali.
                           Il-koinvestituri għandhom jitqiesu li huma kull investitur li, fid-determinazzjoni raġonevoli tal-intermedjarju finanzjarju, huma investituri li joperaw f'ċirkostanzi li jikkorrispondu mal-prinċipju ta' investitur f'ekonomija tas-suq f'ekonomija ta' suq ħieles, irrispettivament min-natura u s-sjieda legali tagħhom.
                           Il-koinvestituri u l-intermedjarju finanzjarju għandhom ikunu indipendenti mir-riċevituri finali tal-investiment ħlief fil-każ ta' investiment ta' segwitu f'riċevituri finali li diġà huma parti mill-Faċilità ta' Koinvestiment.

                              L-eliġibbiltà tar-riċevitur finali

                           Ir-riċevituri finali għandhom ikunu eleġibbli skont il-liġi tal-Unjoni u dik nazzjonali, il-programm rilevanti tal-FSIE, il-ftehim ta' finanzjament u mal-kundizzjoni msemmija fl-Artikolu 21(5) tar-Regolament (UE) Nru 651/2014. Il-kriterji ta' eliġibbiltà li ġejjin għandhom jiġu ssodisfati mir-riċevituri finali fid-data tal-iffirmar tal-investiment:

                                       (a)

                                       għandhom ikunu intrapriżi mikro, żgħar u medji (“SMEs” (inklużi intraprendituri individwali/persuni li jaħdmu għal rashom) kif definit fir-Rakkomandazzjoni tal-Kummissjoni 2003/361/KE (****);

                                       (b)

                                       ma jkunux esklużi mill-Artikoli 1 minn (2) sa (5) tar-Regolament (UE) Nru 651/2014.

                                       (c)

                                       ma għandhomx ikunu parti minn settur ristrett wieħed jew aktar (*****);

                                       (d)

                                       ma għandhomx ikunu impriża f'diffikultà kif definit mill-Artikoli 2(18) tar-Regolament (UE) Nru 651/2014.

                                       (e)

                                       ma jkunux f'inadempjenza fir-rigward ta' kull self jew kiri jew mogħti mill-intermedjarju finanzjarju jew minn istituzzjoni finanzjarja oħra skont il-verifiki magħmula b'konformità mal-linji gwida interni tal-intermedjarju finanzjarju u tal-politika standard ta' kreditu.

                                       (f)

                                       għandhom ikunu stabbiliti u joperaw fir-reġjun/fil-ġuriżdizzjoni rilevanti skont il-programm tal-FSIE.

                                       (g)

                                       għal raġunijiet relatati ma' kunsiderazzjonijiet tal-għajnuna mill-istat, l-investiment ma għandux isir f'kumpaniji elenkati (SMEs elenkati fuq pjattaforma ta' negozjar alternattiva ma għandhomx jitqiesu elenkati għall-finijiet ta' dan l-istrument);

                                       (h)

                                       ma għandhomx jirċievu investiment bħala kapital ta' sostituzzjoni (inklużi l-akkwiżizzjoni jew ix-xiri sfurzat tal-maniġment);

                                       (i)

                                       għandhom jikkonformaw mal-Artikoli 10 u 11 tar-Regolament (UE) Nru 508/2014 tal-Parlament Ewropew u tal-Kunsill (******), jekk huma SMEs attivi fis-settur tas-sajd u tal-akkwakultura.

                              Il-karatteristiċi tal-prodott għar-riċevituri finali

                           L-ammonti u r-rati tal-Faċilità ta' Koinvestiment għandhom ikunu allinjati mar-riżultati tal-valutazzjoni ex ante msemmija fl-Artikolu 37(2) tar-Regolament (UE) Nru 1303/2013 u għandhom jikkonformaw mar-Regolament (UE) Nru 651/2014.
                           L-intermedjarju finanzjarju għandu jinvesti fl-SMEs f'għamla ta' investiment ta' ekwità jew kważi-ekwità kofinanzjata mill-kontribuzzjoni pubblika tal-programm, il-kontribuzzjonijiet proprji tal-intermedjarju finanzjarju u l-kontribuzzjonijiet tal-koinvestituri (il-kontribuzzjoni privata tista' tiġi inkluża għall-kofinanzjament tal-Fondi SIE bħala kontribuzzjoni privata tal-programm) taħt ftehim ta' koinvestiment iffirmat bejn l-intermedjarju finanzjarju u l-koinvestituri. Investiment bħal dan tal-Faċilità ta' Koinvestiment għandu jikkontribwixxi għall-objettiv tal-programm tal-FSIE.
                           L-investiment totali (jiġifieri serje waħda ta' investiment jew aktar inklużi dawk ta' segwitu) jikkombina riżorsi pubbliċi u privati sakemm ma jaqbiżx is-somma ta' EUR 15 000 000  għal kull riċevitur finali eleġibbli kif stipulat fl-Artikolu 21(9) tar-Regolament (UE) Nru 651/2014. L-investiment totali permess għal kull riċevitur finali eleġibbli għandu jiġi vverifikat billi jiġu inklużi investimenti ta' finanzjament ta' riskju magħmula taħt miżuri ta' finanzjament ta' riskju oħrajn.

                              Ir-rappurtar u r-riżultati fil-mira

                           L-intermedjarju finanzjarju għandu jipprovdi lill-awtorità ta' ġestjoni jew lill-fond ta' fondi b'informazzjoni mill-inqas kull tliet xhur f'forma u ambitu standardizzati.
                           Ir-rapport għandu jinkludi l-elementi rilevanti kollha tal-awtorità ta' ġestjoni biex jissodisfa d-dispożizzjonijiet tal-Artikolu 46 tar-Regolament (UE) Nru 1303/2013.
                           L-Istati Membri għandhom ukoll jissodisfaw l-obbligi ta' trasparenza skont ir-Regolament (UE) Nru 651/2014.
                           L-indikaturi għandhom ikunu allinjati mal-objettivi speċifiċi tal-prijorità rilevanti tal-programm tal-FSIE li qed jiffinanzja l-istrument finanzjarju u mar-riżultati mistennija speċifikati fil-valutazzjoni ex ante. Dawn għandhom jitkejlu u jiġu rrappurtati mill-inqas kull tliet xhur għall-Faċilità ta' Koinvestiment u allinjati bħala minimu mar-rekwiżiti tar-Regolament (UE) Nru 1303/2013. Minbarra l-indikaturi komuni tal-assi prijoritarju tal-programm tal-FSIE indikaturi oħra jinkludu:

                                       (a)

                                       l-ammont investit fl-SMEs (bi tqassim tal-ammonti);

                                       (b)

                                       l-għadd ta' SMEs iffinanzjati;

                                       (c)

                                       il-valur tal-investimenti ffinanzjati;

                                       (d)

                                       il-qligħ u t-telf iġġenerati mill-investiment (jekk applikabbli);

                                       (e)

                                       l-għadd ta' impjegati fl-istadju ta' “investiment” u l-“għadd ta' impjegati” fl-istadju ta' “ħruġ” fl-SMEs appoġġati.

                              L-evalwazzjoni tal-benefiċċju ekonomiku tal-Kontribuzzjoni tal-programm

                           L-appoġġ finanzjarju tal-kontribuzzjoni pubblika tal-programm lill-istrument għandu jiġi ttrasferit lir-riċevituri finali. Dan il-prinċipju għandu jkun rifless fil-ftehim ta' finanzjament bejn l-awtorità ta' ġestjoni jew il-fond ta' fondi u l-intermedjarju finanzjarju.

               ANNESS VI

                  FOND GĦALL-IŻVILUPP URBAN

                  Rappreżentazzjoni Skematika tal-prinċipju tal-Fond għall-Iżvilupp Urban

                  It-termini u l-kundizzjonijiet għall-Fond għall-Iżvilupp Urban

                              L-istruttura tal-istrument finanzjarju

                           Il-Fond għall-Iżvilupp Urban (minn hawn 'il quddiem imsejjaħ “UDF”) għandu jieħu l-għamla ta' fond ta' self li għandu jiġi stabbilit u mmaniġġat minn intermedjarju finanzjarju b'kontribuzzjonijiet mill-programm, l-intermedjarju finanzjarju u l-koinvestituri biex jiffinanzjaw attivitajiet ta' self li joriġinaw għal proġetti ta' żvilupp urban.
                           L-UDF għandu jsir disponibbli fil-qafas ta' operazzjoni li hija parti mill-assi prijoritarju definit fil-programm kofinanzjat mill-Fondi Strutturali u ta' Investiment Ewropej (FSIE) u definit fil-kuntest tal-valutazzjoni ex ante meħtieġa fir-Regolament (UE) Nru 1303/2013.

                              L-għan tal-istrument

                           L-għanijiet tal-istrument huma li:

                                       (1)

                                       jikkombina r-riżorsi mill-programm tal-FSIE, l-intermedjarju finanzjarju u l-koinvestituri b'appoġġ għall-finanzjament ta' proġetti tal-iżvilupp urban.

                                       (2)

                                       jipprovdi proġetti tal-iżvilupp urban li jinsabu f'żoni megħjuna kif magħżula f'mappa għall-għajnuna reġjonali approvata għall-perjodu mill-1 ta' Lulju 2014 sal-31 ta' Diċembru 2020 b'applikazzjoni tal-punti (a) u (c) tal-Artikolu 107(3) tat-Trattat b'aċċess eħfef għall-finanzjament li joffri fondi għall-proġett b'kundizzjonijiet preferenzjali. Dawn l-investimenti għandhom isiru fl-ambitu tar-Regolament (UE) Nru 651/2014.

                                 L-għanijiet huma marbuta mal-kundizzjonijiet li ġejjin.
                           L-istrument tal-UDF għandu jkun parti mill-implimentazzjoni tal-interventi maħsuba f'approċċ integrat għal strateġija għal żvilupp urban sostenibbli.
                           Il-kontribuzzjoni mill-programm tal-FSIE lill-intermedjarju finanzjarju ma għandhiex toħnoq il-finanzjament disponibbli minn investituri privati jew investituri pubbliċi oħra.
                           Il-programm tal-FSIE għandu jipprovdi finanzjament lill-intermedjarju finanzjarju biex jibni portafoll ta' self għall-proġetti tal-iżvilupp urban. Il-programm għandu jipparteċipa wkoll fit-telf u l-inadempjenza, id-dħul u l-irkupri fuq is-self tal-UDF f'dan il-portafoll fuq il-bażi ta' self b'self.
                           Il-kofinanzjament tal-programm tal-FSIE għandu jingħata minn wieħed minn dawn li ġej: il-kontribuzzjoni tal-programm mill-awtorità ta' ġestjoni, il-kontribuzzjoni tal-intermedjarju finanzjarju, u l-kontribuzzjonijiet tal-koinvestituri fil-livell ta' koinvestimenti fil-fond, koinvestimenti permezz ta' self fil-proġetti tal-iżvilupp urban u koinvestimenti minn koinvestituri oħrajn.
                           Fil-każ ta' struttura ta' fond ta' fondi, il-fond ta' fondi għandu jittrasferixxi l-kontribuzzjoni mill-programm tal-FSIE lill-intermedjarju finanzjarju.
                           Minbarra l-kontribuzzjoni tal-programm tal-FSIE, il-fond ta' fondi jista' jipprovdi r-riżorsi proprji tiegħu li jingħaqdu mar-riżorsi tal-intermedjarju finanzjarju. Meta jiġri hekk, il-fond ta' fondi għandu jkollu parti mill-kondiviżjoni tar-riskju bejn il-kontribuzzjonijiet fil-portafoll tas-self. L-Artikolu 16 tar-Regolament (UE) Nru 651/2014 irid jiġi applikat jekk ir-riżorsi mogħtija mill-fond ta' fondi huma riżorsi tal-Istat jew huma kkombinati ma' riżorsi oħra tal-Istat.

                              Il-proġett tal-iżvilupp urban

                           Il-proġett tal-iżvilupp urban għandu jkun parti mill-implimentazzjoni ta' interventi maħsuba f'approċċ integrat għal strateġija għal żvilupp urban sostenibbli u li jikkontribwixxi għall-kisba tal-objettivi definiti fih.
                           Barra minn hekk, il-proġetti tal-iżvilupp urban kollha għandhom juru l-parametri li ġejjin:
                           Sostenibilità finanzjarja:

                                       —

                                       Il-proġetti tal-iżvilupp urban għandhom ikunu bbażati fuq mudell ta' negozju u jagħtu stima tal-flussi tal-flus u jimmiraw investituri privati potenzjali.

                                       —

                                       Il-proġetti tal-iżvilupp urban għandhom ikunu strutturati b'mod li jiġġeneraw il-qligħ jew inaqqsu n-nefqa, biżżejjed biex iħallsu lura s-self mill-UDF u għandhom ikunu strutturati b'mod li kull għajnuna mill-Istat tkun stipulata fl-ammont minimu meħtieġ biex il-proġett ikun jista' jipproċedi b'mod li ma jfixkilx il-kompetizzjoni. Il-proġetti għandu jkollhom rata ta' redditu interna (IRR) li mhijiex biżżejjed biex tattira l-finanzjament purament fuq bażi kummerċjali.

                                 Allinjament strateġiku:

                                       —

                                       Il-proġetti tal-iżvilupp urban għandhom ikunu parti minn strateġija integrata għal żvilupp urban sostenibbli u jkollhom il-potenzjal li jattiraw finanzjament addizzjonali minn investituri oħra pubbliċi u privati.

                                       —

                                       Il-proġetti tal-iżvilupp urban għandhom jikkonformaw mal-objettivi u l-interventi maħsuba mill-programm tal-FSIE u għandhom jikkontribwixxu biex jissodisfaw l-indikaturi ta' output rilevanti tal-programm tal-FSIE.

                                       —

                                       Il-proġetti tal-iżvilupp urban għandhom isiru fir-reġjun/fil-ġuriżdizzjoni rilevanti u jikkontribwixxu għall-kisba tal-objettivi (inklużi l-outputs kwantitattivi) kif stipulati fil-programm tal-FSIE.

                                 Il-prijoritajiet ta' investiment li ġejjin jistgħu jiġu appoġġati mill-UDF:

                                       —

                                       investiment fi strateġiji b'livell baxx tal-karbonju għaż-żoni urbani;

                                       —

                                       investiment biex tiġi żgurata r-reżiljenza għad-diżastri;

                                       —

                                       investiment għall-adattament għat-tibdil fil-klima;

                                       —

                                       investiment biex jitjieb l-ambjent urban, inklużi r-riġenerazzjoni tas-siti abbandunati u t-tnaqqis tat-tniġġis fl-arja;

                                       —

                                       investiment fil-mobilità urbana sostenibbli;

                                       —

                                       appoġġ ta' investiment għal min jaħdem għal rasu u l-ħolqien ta' negozju;

                                       —

                                       investiment fl-infrastruttura għas-servizzi tal-impjieg pubbliku;

                                       —

                                       investiment fis-setturi tas-saħħa u soċjali, kemm jekk fis-servizzi ta' infrastruttura kif ukoll ta' RuŻ jew servizzi innovattivi, li jikkontribwixxu għall-iżvilupp lokali u għat-tranżizzjoni minn forom istituzzjonali għal forom ibbażati fuq il-komunità u primarji ta' kura tas-saħħa kif ukoll għat-titjib tal-aċċess għas-servizzi tas-saħħa u soċjali;

                                       —

                                       investiment fir-riġenerazzjoni fiżika u ekonomika ta' komunitajiet urbani u rurali depravati;

                                       —

                                       investiment lejn il-konservazzjoni, il-protezzjoni, il-promozzjoni u l-iżvilupp tal-wirt kulturali;

                                       —

                                       investiment fl-edukazzjoni għolja, inkluża l-kollaborazzjoni mal-kumpaniji;

                                       —

                                       investiment fl-iżvilupp tal-ICT.

                              L-implikazzjoni tal-għajnuna mill-Istat

                           L-investiment għandu jitqies kompatibbli mas-suq intern mingħajr notifika ad hoc, sakemm ikun konformi mal-Artikolu 16 tar-Regolament (UE) Nru 651/2014.
                           Il-preżenza tal-għajnuna mill-Istat għandha tiġi vvalutata fil-livelli tal-fond ta' fondi, l-intermedjarju finanzjarju, l-investituri privati u r-riċevituri finali. F'dan ir-rigward l-intermedjarju finanzjarju u l-fond ta' fondi għandhom jikkonformaw mal-kundizzjonijiet li ġejjin:

                                       (a)

                                       l-ispejjeż u t-tariffi tal-intermedjarju finanzjarju u tal-fond ta' fondi jirriflettu r-remunerazzjoni attwali fis-suq f'sitwazzjonijiet komparabbli, li huwa l-każ meta dan tal-aħħar ikun ġie magħżul permezz ta' sejħa miftuħa, trasparenti, mhux diskriminatorja jew jekk ir-remunerazzjoni tkun allinjata mal-Artikoli 12 u 13 tar-Regolament ta' Delega (UE) Nru 480/2014 u l-ebda vantaġġ ieħor ma jingħata mill-Istat. Meta l-fond ta' fondi jittrasferixxi biss il-kontribuzzjoni tal-FSIE lill-intermedjarju finanzjarju, u jkollu missjoni ta' interess pubbliku, u ma jwettaq ebda attività kummerċjali meta jimplimenta l-miżura, u ma jkunx qed jikkoinvesti r-riżorsi proprji tiegħu — għalhekk ma jitqisx bħala benefiċjarju ta' għajnuna — ikun biżżejjed li l-fond ta' fond ma jingħatax kumpens żejjed;

                                       (b)

                                       il-kontribuzzjoni privata għal kull proġett tal-iżvilupp urban ma tkunx inqas minn 30 % tal-finanzjament totali mogħti skont l-Artikolu 16(6) tar-Regolament (UE) Nru 651/2014;

                                       (c)

                                       l-UDF hu mmaniġġat fuq bażi kummerċjali u għandu jiżgura deċiżjonijiet ta' finanzjament xprunati mill-profitt.

                                 Il-kontribuzzjoni privata hawnhekk hi meqjusa bħala investimenti magħmula minn korpi privati.
                           L-ispejjeż għad-diliġenza dovuta tal-proġetti tal-iżvilupp urban għandhom jitħallsu mill-ispejjeż u t-tariffi tal-immaniġġar tal-intermedjarju finanzjarju li qed jimmaniġġa l-UDF.
                           Ir-remunerazzjoni preferenzjali (kundizzjonijiet asimmetriċi dwar l-arranġament ta' kondiviżjoni tar-riskju) għall-fond ta' fondi, il-kontribuzzjoni tal-intermedjarju finanzjarju u l-kontribuzzjonijiet tal-koinvestituri fil-livell tal-fond u fil-livell tal-proġett f'għamla ta' self, jekk ikun hemm, għandhom jiġu stabbiliti skont l-Artikolu 44(1) tar-Regolament (UE) Nru 1303/2013, il-punti (b) u (c) tal-Artikolu 16(8) tar-Regolament (UE) Nru 651/2014, kif speċifikat aktar fil-politika dwar l-ipprezzar.
                           Mhuma possibbli ebda kundizzjonijiet asimmetriċi għal koinvestituri oħrajn fil-livell tal-proġett peress li l-kontribuzzjonijiet tagħhom mhumiex investiti f'self u barra l-UDF.

                              Il-politika ta' self

                           (a)   Żborż mill-awtorità ta' ġestjoni jew mill-fond ta' fondi lill-intermedjarju finanzjarju

                           Wara l-iffirmar ta' ftehim ta' finanzjament bejn l-awtorità ta' ġestjoni jew il-fond ta' fondi u l-intermedjarju finanzjarju, l-awtorità ta' ġestjoni rilevanti jew il-fond ta' fondi għandhom jittrasferixxu l-kontribuzzjonijiet pubbliċi mill-programm lill-intermedjarju finanzjarju li għandu jpoġġi kontribuzzjonijiet bħal dawn f'UDF dedikat. It-trasferiment għandu jsir f'porzjonijiet u għandu jirrispetta l-limiti tal-Artikolu 41 tar-Regolament (UE) Nru 1303/2013.
                           Il-mira tal-volum ta' self u l-firxa tar-rata tal-imgħax għandhom jiġu kkonfermati fil-valutazzjoni ex ante skont l-Artikolu 37 tar-Regolament (UE) Nru 1303/2013 u jitqiesu sabiex tiġi determinata n-natura tal-istrument (strument rotanti jew mhux rotanti).
                           (b)   Oriġini ta' portafoll ta' self

                           L-intermedjarju finanzjarju għandu jkun meħtieġ li joriġina f'perjodu ta' żmien limitat predeterminat, portafoll ta' self eliġibbli għal proġetti tal-iżvilupp urban flimkien mal-attivitajiet ta' self attwali tiegħu, parzjalment iffinanzjati mill-fondi żborżati bil-programm bir-rata ta' kondiviżjoni tar-riskji miftiehma fil-ftehim ta' finanzjament.
                           L-intermedjarju finanzjarju għandu jimplimenta politika ta' self konsistenti bbażata fuq strateġija ta' investiment miftehma li tippermetti maniġment sod tal-portafoll tal-kreditu; filwaqt li jkun konformi mal-istandards applikabbli tal-industrija u jibqa' fix-xieraq mal-interessi finanzjarji u l-objettivi politiki tal-awtorità ta' ġestjoni. L-istrateġija ta' investiment għandha tkun definita fi strateġija integrata sostenibbli tal-iżvilupp urban, l-attività fil-mira, iż-żoni ġeografiċi fil-mira u n-nefqa eleġibbli.
                           L-identifikazzjoni, l-għażla, id-diliġenza dovuta, id-dokumentazzjoni u t-twettiq ta' self lil riċevituri finali għandhom jitwettqu mill-intermedjarju finanzjarju skont il-proċeduri standard tiegħu u skont il-prinċipji stabbiliti fil-ftehim ta' finanzjament rilevanti.
                           F'każ ta' self ipprovdut mill-koinvestituri għal proġetti tal-iżvilupp urban għandu jiġi ffirmat ftehim ta' koinvestiment bejn l-intermedjarju finanzjarju u l-koinvestituri li qed jipprovdu self dirett lill-proġett tal-iżvilupp urban. Ftehim bħal dan jiddefinixxi t-termini u l-kundizzjonijiet għall-investiment fir-riċevituri finali u, jekk applikabbli, hu konformi mal-Artikolu 1(3) tar-Regolament ta' Implimentazzjoni tal-Kummissjoni Nru 821/2014 (*******). Dan il-ftehim ta' investiment għandu jispeċifika l-kundizzjonijiet għal arranġamenti tal-kondiviżjoni tar-riskju jekk ikun hemm.
                           (c)   L-użu mill-ġdid ta' riżorsi rimborżati għal strument finanzjarju

                           Ir-riżorsi rimborżati lil strument finanzjarju għandhom ikunu jew użati mill-ġdid fl-istess strument finanzjarju (iduru fl-istess strument finanzjarju) jew wara li jitħallsu lura lill-awtorità ta' ġestjoni jew lill-fond ta' fondi għandhom jintużaw skont l-Artikoli 44 u 45 tar-Regolament (UE) Nru 1303/2013.
                           Dan l-approċċ rotanti kif imsemmi fl-Artikoli 44 u 45 tar-Regolament (UE) Nru 1303/2013 għandu jiġi inkluż fil-ftehim ta' finanzjament.
                           Meta jduru fl-istess strument finanzjarju, bħala kwistjoni ta' prinċipji, l-ammonti li jistgħu jiġu attribwiti għall-appoġġ tal-FSIE u li huma rimborżati u/jew irkuprati mill-intermedjarju finanzjarju minn self lil riċevituri finali fil-qafas ta' żmien għall-investimenti għandhom isiru disponibbli għall-użu ġdid fl-istess strument finanzjarju.
                           B'mod alternattiv, jekk l-awtorità ta' ġestjoni jew il-fond ta' fondi jiġu rimborżati direttament, ir-rimborżi għandhom isiru b'mod regolari li jirrifletti (i) ir-ripagamenti prinċipali (ii) kwalunkwe ammont irkuprat u tnaqqis tat-telf tas-self u (iii) kwalunkwe pagament tar-rata tal-imgħax. Dawn ir-riżorsi għandhom ikunu użati skont l-Artikoli 44 u 45 tar-Regolament (UE) Nru 1303/2013.
                           (d)   L-irkupru ta' telf

                           L-intermedjarju finanzjarju għandu jieħu azzjonijiet ta' rkupru fir-rigward ta' kull self tal-SMEs inadempjenti ffinanzjat mill-UDF b'konformità mal-linji gwida u l-proċeduri interni tagħha.
                           L-ammonti rkuprati mill-intermedjarju finanzjarju (nett ta' spejjeż ta' rkupru u ta' esklużjoni, jekk ikun hemm) għandhom jiġu allokati bejn l-intermedjarju finanzjarju, l-awtorità ta' ġestjoni u l-fond ta' fondi.
                           (e)   L-imgħax u dħul ieħor

                           L-imgħax u dħul ieħor iġġenerat permezz tal-appoġġ mill-Fondi SIE għall-istrument finanzjarju għandu jkun użat kif imsemmi fl-Artikolu 43 tar-Regolament (UE) Nru 1303/2013.

                              Il-politika tal-ipprezzar

                           Meta jipproponi l-ipprezzar tiegħu, l-intermedjarju finanzjarju għandu jnaqqas ir-rekwiżit tal-kollateral ġenerali u r-rata tal-imgħax għal kull self inkluż fil-Portafoll, għall-allokazzjoni mogħtija mill-kontribuzzjoni pubblika tal-programm u l-arranġamenti tal-kondiviżjoni tar-riskju.
                           Bħala minimu, il-politika tal-ipprezzar għandha tinkludi l-elementi li ġejjin:

                                       (1)

                                       Ir-rata tal-imgħax fuq il-parteċipazzjoni tal-intermedjarju finanzjarju għandha tiġi stabbilita fuq il-bażi tas-suq (jiġifieri skont il-politika tal-intermedjarju finanzjarju stess).

                                       (2)

                                       Ir-rata globali tal-imgħax, li għandha tintalab fuq self lill-proġetti eliġibbli tal-iżvilupp urban inklużi fil-portafoll, trid titnaqqas proporzjonalment mal-allokazzjoni mogħtija mill-kontribuzzjoni pubblika tal-programm. Dan it-tnaqqis għandu jqis it-tariffi li l-awtorità ta' ġestjoni tista' timponi fuq il-kontribuzzjoni tal-programm u l-arranġamenti tal-kondiviżjoni tar-riskju.

                                       (3)

                                       Il-politika tal-ipprezzar għandha tibqa' kostanti matul il-perjodu tal-eliġibbiltà.

                              Il-kontribuzzjoni tal-programm għall-istrument finanzjarju: l-ammont u r-rata (id-dettalji tal-prodott)

                           Ir-rata tal-kondiviżjoni tar-riskju attwali, il-kontribuzzjoni pubblika tal-programm, ir-remunerazzjoni preferenzjali u r-rata tal-imgħax fuq self għandhom ikunu bbażati fuq is-sejbiet tal-valutazzjoni ex ante u għandhom ikunu tali li jiżguraw li l-benefiċċju lir-riċevituri finali hu konformi mal-Artikolu 16 (8)(b) tar-Regolament (UE) Nru 651/2014.
                           Id-daqs ta' self għall-portafoll fil-mira tal-UDF għandu jkun stabbilit fuq il-bażi tal-valutazzjoni ex ante li tiġġustifika l-appoġġ għall-istrument finanzjarju skont l-Artikolu 37 tar-Regolament (UE) Nru 1303/2013 u għandu jqis l-approċċ rotanti tal-istrument, jekk applikabbli.
                           L-allokazzjoni tal-UDF u r-rata tal-kondiviżjoni tar-riskju jridu jiġu stabbiliti sabiex jimtela l-vojt identifikat fil-valutazzjoni ex ante, iżda għandhom jikkonformaw mal-kundizzjonijiet stabbiliti f'dan l-Anness.
                           Ir-rata tal-kofinanzjament minima miftehma mal-intermedjarju finanzjarju għandha tkun definita għal kull self eliġibbli fil-portafoll, u għandha tikkorrispondi mal-porzjon tal-ammont prinċipali tas-self eliġibbli ffinanzjat mill-programm. Ir-rata tal-kondiviżjoni tar-riskju miftehma mal-intermedjarju finanzjarju għandha tiddetermina l-porzjon ta' telf li għandu jinqasam bejn l-intermedjarju finanzjarju, il-koinvestituri (fil-livell ta' fond u fil-livell ta' proġett) u l-kontribuzzjoni tal-programm sakemm ma jkunx hemm xi arranġament ieħor.
                           Għandhom jiġu determinati termini u kundizzjonijiet dettaljati għall-finanzjament li għandu jingħata mill-UDF qabel ma jsir investiment għal kull proġett tal-iżvilupp urban fuq il-bażi ta' tbassir finanzjarju mħejji għall-proġett tal-iżvilupp urban u verifikat mill-intermedjarju finanzjarju.

                              Il-kontribuzzjoni tal-programm għall-istrument finanzjarju (attivitajiet)

                           Il-portafoll sottostanti tat-tranżazzjonijiet iffinanzjat mill-UDF għandu jinkludi self għall-proġetti tal-iżvilupp urban.
                           Il-kriterji ta' eliġibbiltà għall-inklużjoni fil-portafoll huma determinati skont il-liġi tal-Unjoni, il-programm tal-FSIE, ir-regoli nazzjonali ta' eliġibbiltà, l-istrateġija ta' investiment (parti mill-approċċ integrat għall-istrateġija ta' żvilupp urban sostenibbli) u mal-intermedjarju finanzjarju. L-intermedjarju finanzjarju għandu jkollu stima raġonevoli tal-profil tar-riskju tal-portafoll.
                           L-intermedjarju finanzjarju għandu jkun meħtieġ jidentifika, jinvesti u jimmaniġġa b'mod sostenibbli portafoll ta' proġetti tal-iżvilupp urban fuq il-bażi ta' strateġija ta' investiment ikkonfermata fil-valutazzjoni ex ante. L-intermedjarju finanzjarju għandu jimmaniġġa portafoll ta' proġetti tal-iżvilupp urban li huma parti mill-implimentazzjoni tal-interventi maħsuba f'approċċ integrat għal strateġija għal strateġija ta' żvilupp urban sostenibbli.
                           Għal kull proġett tal-iżvilupp urban, l-intermedjarju finanzjarju għandu jipprovdi tal-inqas dan li ġej:

                                       (a)

                                       deskrizzjoni ġenerali tal-proġett u l-iskeda tal-proġett, inkluża deskrizzjoni tal-imsieħba ta' kofinanzjament u tal-partijiet ikkonċernati u l-pjan ta' finanzjament dettaljat tal-proġett;

                                       (b)

                                       ġustifikazzjoni għall-għażla tal-kontribuzzjoni mill-programm, inklużi valutazzjoni inizjali tal-vijabbiltà tal-proġett u l-ħtieġa sussegwenti għal investiment tal-UDF;

                                       (c)

                                       identifikazzjoni tar-riskji;

                                       (d)

                                       konformità mal-objettivi tal-proġett deskritti fil-programm rilevanti. Dan ifisser li l-proġetti tal-iżvilupp urban magħżula għandhom jikkontribwixxu għall-kisba tal-objettivi tal-programm, inklużi l-outputs kwantitattivi, kif stipulat fl-assi prijoritarju rilevanti tal-programm.

                                 Meta jkun qed jimplimenta l-portafoll, l-intermedjarju finanzjarju għandu, b'mod partikolari:

                                       (a)

                                       jidentifika, jinvesti fin-negozjati u jmexxihom u jagħti struttura lill-investimenti finanzjarji fi proġetti vijabbli tal-iżvilupp urban li jissodisfaw ir-rekwiżiti u l-kriterji applikabbli għall-programm rilevanti;

                                       (b)

                                       iwettaq l-evalwazzjoni kemm ta' konformità kif ukoll dik ta' investiment bir-rekwiżiti tal-istrateġija ta' investiment. Test ta' vijabbiltà għandu juri li l-proġett ma jkomplix mingħajr l-investiment tal-UDF;

                                       (c)

                                       jirrapporta dwar proġetti tal-iżvilupp urban skont l-Artikolu 46 tar-Regolament (UE) Nru 1303/2013;

                                       (d)

                                       jiżgura li tal-inqas 30 % tal-finanzjament totali mogħti lil proġett tal-iżvilupp urban hu ta' oriġini privata u li jinkiseb l-aqwa ingranaġġ possibbli ta' riżorsi privati.

                              Ir-responsabbiltà tal-Awtorità ta' Ġestjoni

                           Ir-responsabbiltà tal-awtorità ta' ġestjoni b'rabta mal-istrument finanzjarju għandha tkun kif stabbilit fl-Artikolu 6 tar-Regolament Delegat (UE) Nru 480/2014.
                           It-telf kopert huwa l-ammonti prinċipali dovuti, pagabbli u pendenti u l-imgħax standard mhux imħallas (imma li jeskludi tariffi għal pagament tard u kwalunkwe kostijiet u spejjeż oħra).

                              It-tul ta' żmien

                           Il-perjodu ta' self tal-istrument finanzjarju għandu jkun stabbilit sabiex jiġi żgurat li l-kontribuzzjoni tal-programm kif imsemmi fl-Artikolu 42 tar-Regolament (UE) Nru 1303/2013 hija użata għal self imħallas lil riċevituri finali sa mhux aktar tard mill-31 ta' Diċembru 2023.
                           Investimenti li jsiru wara l-31 ta' Diċembru 2020 iridu jkunu vverifikati għall-konformità mar-regoli dwar l-għajnuna mill-Istat, li se jidħlu fis-seħħ wara dik id-data.

                              Is-self u l-kondiviżjoni tar-riskju fil-livell tal-intermedjarju finanzjarju (l-allinjament tal-imgħax)

                           L-allinjament tal-imgħax bejn l-awtorità ta' ġestjoni, il-koinvestituri u l-intermedjarju finanzjarju jinkiseb permezz ta':

                                       —

                                       Tariffi tal-prestazzjoni kif previst mill-Artikoli 12 u 13 tar-Regolament Delegat (UE) Nru 480/2014.

                                       —

                                       Ir-remunerazzjoni tal-intermedjarju finanzjarju li għandha tirrifletti r-remunerazzjoni tas-suq attwali f'sitwazzjonijiet komparabbli.

                                       —

                                       L-intermedjarju finanzjarju għandu jiżgura l-finanzjament tal-inqas ta' 30 % tal-impenn totali ta' finanzjament għas-self għal proġetti tal-iżvilupp urban. Minn dawn it-30 %, minimu ta' 1 % tal-impenn totali ta' finanzjament tal-UDF għal kull proġett għandu jiġi investit mill-intermedjarju finanzjarju mir-riżorsi proprji tiegħu bl-istess termini u kundizzjonijiet tal-kontribuzzjoni tal-programm. Il-minimu l-ieħor ta' 29 % għandu jiġi pprovdut mill-intermedjarju finanzjarju, il-koinvestituri fil-livell ta' fond jew il-koinvestituri fil-livell ta' proġett permezz ta' self.

                                       —

                                       L-ammont totali ta' kofinanzjament privat għandu jkun tal-inqas ta' 30 % tal-finanzjament totali mogħti għal proġett tal-iżvilupp urban.

                                       —

                                       Il-kofinanzjament mill-koinvestituri għandu jitqies jew bħala kofinanzjament nazzjonali tal-Fond SIE sakemm ma jkunx ġie mir-riżorsi proprji tar-riċevituri finali (fejn kofinanzjament bħal dan hu mbagħad investit f'nefqiet eleġibbli tal-proġett) jew bħala komplementari għall-kontribuzzjoni pubblika tal-programm.

                                       —

                                       Il-kondiviżjoni tar-riskju mal-intermedjarju finanzjarju u mal-koinvestituri (fil-livell ta' fond jew fil-livell ta' proġett tal-iżvilupp urban) għandha ssir pro rata bħal għall-kontribuzzjoni pubblika ħlief jekk il-valutazzjoni ex ante msemmija fl-Artikolu 37(2)(c) tar-Regolament (UE) Nru 1303/2013 tagħti stima li hi meħtieġa remunerazzjoni preferenzjali f'għamla ta' kondiviżjoni tar-riskju asimmetrika stipulata bejn il-koinvestituri pubbliċi u dawk privati. Arranġamenti bħal dawn għandhom ikunu konformi mal-Artikolu 16(8)(b) u (c) tar-Regolament (UE) Nru 651/2014 u inklużi fil-ftehim dwar il-koinvestiment bejn il-partijiet. Dawn l-arranġamenti ma japplikawx għall-1 % investit mill-intermedjarju finanzjarju mir-riżorsi proprji tiegħu kif meħtieġ hawn fuq għall-finijiet tal-allinjament tal-imgħax.

                              L-Intermedjarji Finanzjarji eliġibbli

                           L-intermedjarju finanzjarju magħżul għandu jkun korp pubbliku jew privat stabbilit fl-Istat Membru u għandu jkun legalment awtorizzat li jipprovdi self lill-proġetti tal-iżvilupp urban li joperaw fil-ġuriżdizzjoni tal-programm li jikkontribwixxi għall-istrument finanzjarju. L-intermedjarju finanzjarju eleġibbli għandu wkoll juri l-kapaċità li jimmaniġġa UDF u jimmonitorja l-portafoll tal-proġetti tal-iżvilupp urban. Dan jikkonċerna l-elementi meħtieġa fl-Artikolu 7 tar-Regolament Delegat (UE) Nru 480/2014. L-intermedjarju finanzjarju eleġibbli għandu wkoll juri esperjenza fis-suq fil-mira rilevanti u rekord xieraq fil-maniġment ta' proġetti ekwivalenti jew simili jew mezzi finanzjarji li jinvestu fi proġetti simili għal dawk maħsuba mill-UDF, inkluża l-esperjenza fl-użu tal-FSIE.
                           L-intermedjarju finanzjarju għandu jkun regolat kif xieraq mill-korp regolatorju tas-servizzi finanzjarji nazzjonali rilevanti u għandu jsegwi l-aħjar prattika ta' maniġment ta' fond professjonali.
                           L-intermedjarju finanzjarju għandu jiġi mmaniġġat fuq bażi kummerċjali. Dan ir-rekwiżit għandu jitqies issodisfat jekk ikun hemm konformità mal-kundizzjonijiet stabbiliti fl-Artikolu 16(9) tar-Regolament (UE) Nru 651/2014.
                           Il-korpi privati għandhom jitqiesu bħala entitajiet legali privati li huma proprjetà ta' investituri privati jew pubbliċi li qed jinvestu b'riskju tagħhom stess u mir-riżorsi tagħhom stess.
                           L-istruttura legali tal-UDF għandha tippermetti finanzjament addizzjonali għall-ingranaġġ tal-kontribuzzjoni tal-programm minn investituri oħrajn fi proġetti tal-iżvilupp urban.
                           L-awtorità ta' ġestjoni u l-fond ta' fondi għandhom jikkonformaw mal-liġi tal-Unjoni meta jagħżlu l-intermedjarji finanzjarji. L-għażla ta' intermedjarji finanzjarji għandha tkun miftuħa, trasparenti u mhux diskriminatorja. L-għażla ta' intermedjarji finanzjarji għandha l-għan li tistabbilixxi arranġamenti tal-kondiviżjoni tar-riskju xierqa f'każ ta' remunerazzjoni preferenzjali.
                           Il-proċess tal-għażla tal-intermedjarju finanzjarju għandu jevalwa l-istrateġija ta' investiment tal-UDF, l-approċċ għat-teħid ta' deċiżjonijiet u ta' governanza ġenerali, il-kapaċità ta' ġestjoni u l-kontribuzzjoni mill-intermedjarju finanzjarju mir-riżorsi proprji tiegħu għall-UDF. Fil-proċedura tal-għażla, wieħed mill-kriterji ta' eliġibbiltà għall-għażla tal-intermedjarju finanzjarju għandu jkun il-kapaċità tiegħu li jipproponi u jiżviluppa portafoll ta' proġetti tal-iżvilupp urban li għandhom jiġu ffinanzjati, b'qies tal-aktar politika tal-ipprezzar kompetittiva mill-intermedjarju finanzjarju li qed jipparteċipa fil-proċedura tal-għażla.
                           L-intermedjarju finanzjarju għandu jkun responsabbli għall-identifikazzjoni u l-evalwazzjoni ta' proġetti tal-iżvilupp urban. Hekk kif jiġi magħżul, l-intermedjarju finanzjarju għandu jimmaniġġa sensiela ta' proġetti tal-iżvilupp urban.
                           Is-sensiela ta' proġetti tal-iżvilupp urban għandu jkun fiha proġetti li l-intermedjarju finanzjarju jimpenja ruħu li jiffinanzja, fuq il-bażi tal-informazzjoni disponibbli dak iż-żmien.
                           L-investituri se jitqiesu li huma kull investitur li, fid-determinazzjoni raġonevoli tal-intermedjarju finanzjarju, huma investituri li joperaw f'ċirkostanzi li jikkorrispondu għall-prinċipju ta' investitur f'ekonomija tas-suq f'ekonomija ta' suq ħieles, irrispettivament min-natura u s-sjieda legali tagħhom.
                           L-intermedjarju finanzjarju għandu jispeċifika, fil-kuntest tal-għażla tiegħu, il-kundizzjonijiet u l-kriterji għall-evalwazzjoni tal-koinvestituri. Dawn għandhom ikunu b'mod li jinftehmu u disponibbli għal koinvestituri potenzjali. L-intermedjarju finanzjarju għandu juri approċċ nondiskriminatorju biex isib u jinvesti ma' koinvestituri. L-evalwazzjoni ta' koinvestituri tista' ssir ex post.

                              L-eliġibbiltà tar-riċevituri finali

                           Ir-riċevituri finali għandhom ikunu eleġibbli skont il-liġi tal-Unjoni u dik nazzjonali, il-programm rilevanti tal-FSIE, il-ftehim ta' finanzjament u mal-kundizzjoni msemmija fl-Artikolu 16 tar-Regolament (UE) Nru 651/2014. Il-kriterji ta' eliġibbiltà li ġejjin għandhom jiġu ssodisfati mir-riċevituri finali fid-data tal-iffirmar tas-self:

                                       (a)

                                       għandhom ikunu atturi fl-iżvilupp urban, jiġifieri impriżi bi status legali li jippermetti d-djun u l-implimentazzjoni ta' proġetti tal-iżvilupp urban, bi strutturi ta' sjieda varji, pereżempju l-ikkombinar ta' kapital privat u pubbliku.

                                       (b)

                                       għandhom ikunu sħab attivi għall-awtoritajiet reġjonali u lokali li jistimolaw l-iżvilupp urban billi jinvestu fi proġett tal-iżvilupp urban. Ir-riċevituri finali jrid ikollhom interess legali xieraq fl-assi li fih se jsir l-investiment.

                                       (c)

                                       ma jkunux esklużi mill-Artikoli 1(2) sa (5) tar-Regolament (UE) Nru 651/2014.

                                       (d)

                                       ma jkunux parti minn settur ristrett wieħed jew aktar (********).

                                       (e)

                                       ma għandhomx ikunu kumpanija f'diffikultà kif definit mill-Artikoli 2(18) tar-Regolament (UE) Nru 651/2014.

                                       (f)

                                       ma jkunux delinkwenti jew f'inadempjenza fir-rigward ta' kull self jew kiri jew mogħti mill-intermedjarju finanzjarju jew minn istituzzjoni finanzjarja oħra skont il-verifiki magħmula b'konformità mal-linji gwida interni tal-intermedjarju finanzjarju tal-politika standard ta' kreditu.

                                       (g)

                                       huma għandhom jinvestu fi proġetti tal-iżvilupp urban li huma implimentati f'żoni assistiti f'mappa tal-għajnuna reġjonali approvata għall-perjodu 1.7.2014–31.12.2020 b'applikazzjoni tal-Artikoli 107(3)(a) u (c) tat-Trattat.

                                 Barra minn hekk, fil-mument tal-investiment u matul ir-rimborż tas-self, ir-riċevituri finali għandu jkollhom post irreġistrat għan-negozju fi Stat Membru u l-attività li għaliha jkun ġie żborżat is-self għandha tkun tinsab fl-Istat Membru u r-reġjun/l-ġuriżdizzjoni rilevanti tal-programm tal-FSIE.

                              Il-karatteristiċi tal-prodott għar-riċevituri finali

                           L-UDF għandu jagħti lir-riċevituri finali s-self li jikkontribwixxi lejn l-objettiv tal-programm u li huwa kofinanzjat mill-programm. L-ammonti u r-rati tal-UDF għandhom ikunu allinjati mar-riżultati tal-valutazzjoni ex ante msemmija fl-Artikolu 37(2) tar-Regolament (UE) Nru 1303/2013 u għandhom jikkonformaw mar-Regolament (UE) Nru 651/2014.
                           Is-self jintuża esklużivament għall-finijiet permessi li ġejjin:

                                       (a)

                                       Investiment f'assi tanġibbli u intanġibbli.

                                       (b)

                                       Kapital ta' ħidma relatat ma' attivitajiet ta' żvilupp jew espansjoni li huma anċillari (u marbuta) ma' attivitajiet imsemmija f'(a) hawn fuq (li n-natura anċillari tagħhom tiġi evidenzjata, fost oħrajn, bil-pjan tal-proġett ta' żvilupp urban u l-ammont ta' finanzjament).

                                 Il-kriterji ta' eliġibbiltà li ġejjin għandhom jiġu ssodisfati f'kull ħin mis-self tal-UDF inkluż fil-portafoll:

                                       (c)

                                       Is-self għandu jkollu oriġini ġdid, bl-esklużjoni tar-rifinanzjament ta' self eżistenti jew il-finanzjament ta' proġetti lesti.

                                       (d)

                                       L-ammont totali ta' investiment tal-UDF għall-proġett tal-iżvilupp urban ma għandux ikun iktar minn EUR 20 000 000  kif stipulat fl-Artikolu 16(3) tar-Regolament (UE) Nru 651/2014.

                                       (e)

                                       Is-self għandu jipprovdi finanzjament għal fini waħda jew aktar permessi f'EUR u/jew il-munita nazzjonali fil-ġuriżdizzjoni rilevanti u/jew, kif jista' jkun il-każ, f'kull munita oħra.

                                       (f)

                                       Is-self ma għandux ikun f'forma ta' self intermedju, dejn subordinat jew kważi ekwità.

                                       (g)

                                       Is-self ma għandux ikun fil-forma ta' linji ta' kreditu rotanti.

                                       (h)

                                       Is-self għandu jkollhom skeda ta' ripagament: inklużi pagament regolari amortizzat u/jew b'saldu uniku.

                                       (i)

                                       Is-self ma għandux jiffinanzja attivitajiet purament finanzjarji u ma għandux jiffinanzja l-provvediment ta' finanzi tal-konsumatur.

                                       (j)

                                       Maturità: is-self għandu jkollu maturità minima ta' 12-il xahar, (inkluż perjodu ta' grazzja rilevanti jekk ikun hemm) u maturità massima ta' 360 xahar.

                              Ir-rappurtar u r-riżultati fil-mira

                           L-intermedjarju finanzjarju għandu jipprovdi lill-awtorità ta' ġestjoni jew lill-fond ta' fondi b'informazzjoni mill-inqas kull tliet xhur f'forma u ambitu standardizzati.
                           Ir-rapport għandu jinkludi l-elementi rilevanti kollha tal-awtorità ta' ġestjoni biex jissodisfa d-dispożizzjonijiet tal-Artikolu 46 tar-Regolament (UE) Nru 1303/2013.
                           L-Istati Membri għandhom ukoll jissodisfaw l-obbligi ta' trasparenza skont ir-Regolament (UE) Nru 651/2014.
                           L-indikaturi għandhom ikunu allinjati mal-objettivi speċifiċi tal-prijorità rilevanti tal-programm tal-FSIE li qed jiffinanzja l-istrument finanzjarju u mar-riżultati mistennija speċifikati fil-valutazzjoni ex ante. Dawn għandhom jitkejlu u jiġu rrappurtati mill-inqas kull tliet xhur għall-UDF u allinjati bħala minimu mar-rekwiżiti tar-Regolament (UE) Nru 1303/2013. Minbarra l-indikaturi komuni tal-assi prijoritarju tal-programm tal-FSIE indikaturi oħra jinkludu:

                                       (a)

                                       in-numru ta' self/proġetti ffinanzjati;

                                       (b)

                                       l-ammonti ffinanzjati ta' self;

                                       (c)

                                       l-inadempjenzi (numru u ammonti);

                                       (d)

                                       ir-riżorsi rimborżati u l-qligħ.

                              L-evalwazzjoni tal-benefiċċju ekonomiku tal-kontribuzzjoni tal-programm

                           Il-vantaġġ finanzjarju tal-kontribuzzjoni pubblika tal-programm għall-istrument għandu jiġi ttrasferit għar-riċevituri finali b'qies, jekk ikun applikabbli, tal-kundizzjonijiet favorevoli ta' finanzjament ipprovduti mill-kontribuzzjoni pubblika tal-programm għall-UDF.
                           L-intermedjarju finanzjarju għandu jnaqqas ir-rata effettiva tal-imgħax ġenerali u l-politika kollaterali fejn xieraq, imposta lir-riċevituri finali skont kull self eliġibbli inkluż fil-portafoll li jirrifletti l-kundizzjonijiet favorevoli ta' finanzjament tal-kontribuzzjoni tal-programm għall-UDF.
                           Dan il-prinċipju għandu jkun rifless fil-ftehim ta' finanzjament bejn l-awtorità ta' ġestjoni jew il-fond ta' fondi u l-intermedjarju finanzjarju.

                     ”

            (*)  Ir-Regolament tal-Kummissjoni (UE) Nru 651/2014 tas-17 ta' Ġunju 2014 li jiddikjara li ċerti kategoriji ta' għajnuna huma kompatibbli mas-suq intern skont l-Artikoli 107 u 108 tat-Trattat (ĠU L 187, 26.6.2014, p. 1).

            (**)  Ir-Regolament ta' Implimentazzjoni tal-Kummissjoni (UE) Nru 821/2014 tat-28 ta' Lulju 2014 li jistabbilixxi r-regoli għall-applikazzjoni tar-Regolament (UE) Nru 1303/2013 tal-Parlament Ewropew u tal-Kunsill rigward l-arranġamenti dettaljati għat-trasferiment u l-immaniġġar ta' kontribuzzjonijiet tal-Programm, ir-rappurtar dwar strumenti finanzjarji, il-karatteristiċi tekniċi tal-miżuri ta' informazzjoni u ta' komunikazzjoni għal operazzjonijiet u s-sistema biex tiġi rreġistrata u tinħażen id-dejta (ĠU L 223, 29.7.2014, p. 7).

            (***)  Ir-Regolament ta' Delega tal-Kummissjoni (UE) Nru 480/2014 tat-3 ta' Marzu 2014 li jissupplimenta r-Regolament (UE) Nru 1303/2013 tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd (ĠU L 138, 13.5.2014, p. 5).

            (****)  Ir-Rakkomandazzjoni tal-Kummissjoni tas-6 ta' Mejju 2003 rigward id-definizzjoni ta' mikrointrapriżi, intrapriżi żgħar u ta' daqs medju (ĠU L 124, 20.5.2003, p. 36).
         Intrapriżi b'inqas minn 250 impjegat u b'fatturat ta' inqas minn EUR 50 miljun jew assi totali inqas minn EUR 43 miljun; kif ukoll li ma jappartjenux għal grupp li jaqbeż dawn il-limiti. Skont ir-Rakkomandazzjoni tal-Kummissjoni, impriża titqies li tkun kull entità involuta f'attività ekonomika, irrispettivament mill-forma legali tagħha.

            (*****)  Is-setturi ekonomiċi li ġejjin jissejħu flimkien bħala “setturi ristretti”:

                     (a)

                     attivitajiet ekonomiċi illegali: kull produzzjoni, kummerċ jew attività oħra, li hija illegali taħt il-liġijiet jew ir-regolamenti tal-ġuriżdizzjoni tad-domiċilju għal tali produzzjoni, kummerċ jew attività.

                     (b)

                     It-tabakk u x-xorb alkoħoliku distillat. Il-produzzjoni u l-kummerċ tat-tabakk u xorb alkoħoliku distillat u prodotti relatati;

                     (c)

                     Il-produzzjoni ta' u l-kummerċ ta' armi u munizzjoni: il-finanzjament tal-produzzjoni u l-kummerċ ta' armi u munizzjoni ta' kwalunkwe tip. Din ir-restrizzjoni ma tapplikax sa fejn dawn l-attivitajiet ikunu parti jew aċċessorju għal politiki espliċiti tal-Unjoni Ewropea.

                     (d)

                     Casinos. Casinos u intrapriżi ekwivalenti.

                     (e)

                     Restrizzjonijiet fis-settur tal-IT. Applikazzjonijiet tar-riċerka, l-iżvilupp jew tekniċi relatati ma' programmi jew soluzzjonijiet ta' dejta elettronika, li (i) jimmiraw b'mod speċifiku lejn: (a) li jappoġġaw kull attività inkluża fis-Setturi Ristretti li hemm referenza għalihom f'minn a sa d hawn fuq; (b) logħob tal-azzard fuq l-Internet u casinos onlajn; jew (c) pornografija, jew li (ii) huma maħsuba biex jippermettu li illegalment (a) jidħlu f'networks ta' dejta elettronika; jew (b) jiddawnlowdjaw dejta elettronika.

                     (f)

                     Restrizzjonijiet fis-settur tax-xjenza tal-ħajja. Fil-każ li jiġi pprovdut appoġġ għall-finanzjament tal-applikazzjonijiet tar-riċerka, l-iżvilupp jew tekniċi relatati ma': (i) ikklonjar tal-bniedem għal raġunijiet ta' riċerka jew terapewtiċi; jew (ii) Organiżmi Ġenetikament Modifikati (“OĠM”)

            (******)  Ir-Regolament (UE) Nru 508/2014 tal-Parlament Ewropew u tal-Kunsill tal-15 ta' Mejju 2014 dwar il-Fond Ewropew għall-Affarijiet Marittimi u s-Sajd u li jħassar ir-Regolamenti tal-Kunsill (KE) Nru 2328/2003, (KE) Nru 861/2006, (KE) Nru 1198/2006 u (KE) Nru 791/2007 (UE) u r-Regolament (UE) Nru 1255/2011 tal-Parlament Ewropew u tal-Kunsill (ĠU L 149, 20.5.2014, p. 1).

            (*******)  Ir-Regolament ta' Implimentazzjoni tal-Kummissjoni (UE) Nru 821/2014 tat-28 ta' Lulju 2014 li jistabbilixxi r-regoli għall-applikazzjoni tar-Regolament (UE) Nru 1303/2013 tal-Parlament Ewropew u tal-Kunsill rigward l-arranġamenti dettaljati għat-trasferiment u l-immaniġġar ta' kontribuzzjonijiet tal-Programm, ir-rappurtar dwar strumenti finanzjarji, il-karatteristiċi tekniċi tal-miżuri ta' informazzjoni u ta' komunikazzjoni għal operazzjonijiet u s-sistema biex tiġi rreġistrata u tinħażen id-dejta (ĠU L 223, 29.7.2014, p. 7).

            (********)  Is-setturi ekonomiċi li ġejjin jissejħu flimkien bħala “setturi ristretti”:

                     (a)

                     attivitajiet ekonomiċi illegali: kull produzzjoni, kummerċ jew attività oħra, li hija illegali taħt il-liġijiet jew ir-regolamenti tal-ġuriżdizzjoni tad-domiċilju għal tali produzzjoni, kummerċ jew attività.

                     (b)

                     It-tabakk u x-xorb alkoħoliku distillat. Il-produzzjoni u l-kummerċ tat-tabakk u xorb alkoħoliku distillat u prodotti relatati.

                     (c)

                     Il-produzzjoni u l-kummerċ ta' armi u munizzjoni: il-finanzjament tal-produzzjoni u l-kummerċ ta' armi u munizzjoni ta' kwalunkwe tip. Din ir-restrizzjoni ma tapplikax sa fejn dawn l-attivitajiet ikunu parti jew aċċessorju għal politiki espliċiti tal-Unjoni Ewropea.

                     (d)

                     Casinos. Casinos u intrapriżi ekwivalenti.

                     (e)

                     Restrizzjonijiet fis-settur tal-IT. Applikazzjonijiet tar-riċerka, l-iżvilupp jew tekniċi relatati ma' programmi jew soluzzjonijiet ta' dejta elettronika, li (i) jimmiraw b'mod speċifiku: (a) li jappoġġaw kull attività inkluża fis-Setturi Ristretti li hemm referenza għalihom f'minn a sa d hawn fuq; (b) logħob tal-azzard fuq l-Internet u casinos onlajn; jew (c) pornografija, jew li (ii) huma maħsuba biex jippermettu li illegalment (a) jidħlu f'networks ta' dejta elettronika; jew (b) jiddawnlowdjaw dejta elettronika.

                     (f)

                     Restrizzjonijiet fis-settur tax-xjenza tal-ħajja. Fil-każ li jiġi pprovdut appoġġ għall-finanzjament tal-applikazzjonijiet tar-riċerka, l-iżvilupp jew tekniċi relatati ma': (i) ikklonjar tal-bniedem għal raġunijiet ta' riċerka jew terapewtiċi; jew (ii) Organiżmi Ġenetikament Modifikati (“OĠM”).